സര്വകക്ഷി യോഗങ്ങള് പ്രഹസനം: യുഡിഎഫ് തിരുമാറാടി: പഞ്ചായത്തില് കോവിഡ് രൂക്ഷമായ സാഹചര്യത്തില് എത്രയും വേഗം ഡൊമിസിലിയറി കെയര് സെന്റര് ഡിസിസി പുനരാരംഭിക്കണമെന്ന് ആവശ്യമുയര്ന്നിട്ടും പ്രഹസനമായി സര്വകക്ഷി യോഗങ്ങള് വിളിക്കുന്ന പഞ്ചായത്തിന്റെ നടപടി അപലപനീയമെന്ന് യുഡിഎഫ്. ഓഗസ്റ്റ് 11ന് പഞ്ചായത്തിലെ പ്രതിപക്ഷ അംഗങ്ങള് ഡിസിസി പുനരാരംഭിക്കുന്നത് സംബന്ധിച്ച് കത്ത് നല്കിയതിനേത്തുടര്ന്ന് 12ന് ചേര്ന്ന സര്വകക്ഷി യോഗം ഡിസിസിയുടെ പ്രവര്ത്തനം ആരംഭിക്കേണ്ടത് അത്യാവശ്യമാണെന്ന് കണ്ടെത്തി. ജില്ലാപഞ്ചായത്തില്നിന്ന് അനുവദിച്ച ഓക്സിജന് ബെഡുകള്കൂടി ക്രമീകരിച്ചാല് ഉടന് ഡിസിസി തുറക്കാന് തീരുമാനിച്ചിരുന്നു. ജില്ലാപഞ്ചായത്തംഗം ആശ സനില് ഇടപെട്ട് ഓക്സിജന് ബെഡുകള്ക്കുള്ള ക്രമീകരണങ്ങള് ദ്രുതഗതിയില് ചെയ്തിട്ടും 12ന് ചേര്ന്ന യോഗത്തിന്റെ തീരുമാന പ്രകാരം 20 ദിവസങ്ങള് കഴിഞ്ഞിട്ടും ഡിസിസി തുറക്കാനുള്ള നടപടികള് പഞ്ചായത്ത് നേതൃത്വം സ്വീകരിച്ചില്ല. ഇതോടെ ഡിസിസി യുഡിഎഫിന്റെ നേതൃത്വത്തില് പ്രതിഷേധ പരിപാടി നടത്താന് തീരുമാനിച്ചിരുന്നു. തുടര്ന്ന് ബുധനാഴ്ച അടിയന്തര പഞ്ചായത്ത് കമ്മിറ്റി വിളിക്കുകയും വീണ്ടും സര്വകക്ഷി യോഗം വ്യാഴാഴ്ച വിളിക്കാന് തീരുമാനിച്ചു. സര്വകക്ഷി യോഗത്തില് പങ്കെടുക്കാന് എത്തിയപ്പോള് യോഗം മാറ്റിവച്ചു എന്ന അറിയിപ്പാണ് ലഭിച്ചതെന്നും മുന്പ് എടുത്ത തീരുമാനങ്ങള് ഒന്നും നടപ്പാക്കാതെ പ്രഹസനമായി വീണ്ടും സര്വകക്ഷി യോഗങ്ങള് വിളിക്കുന്ന പഞ്ചായത്തിന്റെ നടപടി അപലപനീയമാണെന്നും കോണ്ഗ്രസ് മണ്ഡലം പ്രസിഡന്റ് സിബി ജോസഫ്, കേരള കോണ്ഗ്രസ് മണ്ഡലം പ്രസിഡന്റ് സൈബു മടക്കാലി എന്നിവര് പറഞ്ഞു.